তাঁর আরেকটি চিত্রে দেখা গেছে, ক্যানভাসের নিচের জমিনে বহুতল ভবনের সারি। তার ওপরে আকাশে সারসপাখি এক ছাগশাবকের মাথায় বসে সেটিকে গন্ধরাজ ফুল সাধছে। চলমান বাস্তবতার নিষ্ঠুরচিত্রকে রূপকথার গল্পের ছবির মতো করে তুলে ধরেছেন শিল্পী। আরেকটি চিত্রে দেখা গেছে, এক সাধু প্রকৃতিতে মিশে গেছেন; শুধু তার খোলসটুকু যেন দৃশ্যমান। তার ব্যবহার্য ত্রিশূল যেন বৃক্ষে রূপান্তরিত হয়েছে। কাছাকাছি আরেকটি চিত্রে দেখেছি, ভারতীয় তান্ত্রিকতার সঙ্গে এ-যুগের প্রযুক্তিনির্ভর নানা উপাদান ও অ্যাপসের প্রতীকগুলোকে উপস্থাপন করেছেন শিল্পী জয়ন্ত খান। আধুনিক মানুষের জীবনযাপনের ধরন যে ক্রমান্বয়ে বদলে যাচ্ছে, সেটি নানা প্রতীকের মাধ্যমে তুলে ধরেছেন তিনি।